Antigeen-toetse vir reisigers na SA beskikbaar - Gesondheid - Republikein
Wednesday, January 27th, 02:33:11
16 November 2020 | Gesondheid
Antigeen-toetse om die coronavirus op te spoor, is volgens die Suid-Afrikaanse regering se inligtingsdiens (GCIS) by alle grensposte na die land beskikbaar.
Dié toetse, wat van teenliggaamtoetse verskil, wys die teenwoordigheid van 'n spesifieke virale antigeen wat daarop dui dat iemand 'n virale infeksie onder lede het.
Die voordeel van sulke toetse bo dié van die polimerasekettingreaksie- (PCR) toetse, waar monsters uit iemand se keel of neus geneem word, is dat die resultate binne 15 minute beskikbaar is.
Luidens 'n verklaring deur GCIS is dié toetse by grensposte beskikbaar gestel ten einde vlak 1-reisregulasies in die buurland toe te pas.
Hiervolgens moet reisigers na Suid-Afrika wat nie 'n gesertifiseerde negatiewe PCR-toets vir Covid-19 het nie, eers getoets word voordat hulle die land mag binnekom. Die negatiewe toets­uitslag mag nie ouer as 72 uur wees nie.
Volgens die Suid-Afrikaanse regering beskik sommige van sy buurlande, onder meer Lesotho, nie oor die vermoë om PCR-toetse vir alle reisigers na Suid-Afrika te doen nie.
Antigeentoetse maak dit moontlik om die invloei van reisigers sonder gesertifiseerde PCR-toetse tydig in die buurland te bestuur. Teen R150 en R170 is antigeentoetse veel goedkoper as PCR-toetse. Die koste van die toets moet deur die reisiger gedra word. As die toets negatief is, mag die reisiger na die ingangspunt beweeg.
As die uitslag positief is, moet die reisiger onder kwarantyn geplaas word by 'n aangewese kwarantyngerief vir daardie grenspos. Reisigers sonder 'n gesertifiseerde PCR-toets wat weier om die antigeen-toets te laat doen, sal toegang tot die land geweier word en na 'n aangewese kwarantyngerief moet gaan.
Alle reisigers moet waar moontlik steeds 'n PCR-toets laat doen binne 72 uur voor hul vertrek of aankoms by 'n grenspos in Suid-Afrika.